钦定古今图书集成/明伦汇编/氏族典/第161卷 > 韩国华
## 钦定古今图书集成/明伦汇编/氏族典/第161卷 > 韩国华

按《宋史韩国华传》，“国华字光弼，相州安阳人。太平兴
国二年举进士，解褐大理评事，通判泸州，就迁右赞
善大夫。代还，除彰德军节度判官，迁著作佐郎、监察
御史。雍熙中，假太常少卿使高丽。时太宗将北征，以
高丽接辽境，屡为其所侵，命赍诏谕之，且令发兵西
会。使还，赐绯鱼。雍熙三年，改右拾遗、直史馆，判鼓司”
登闻院，俄充三司开拆推官。四年，判本司，迁左司谏，
充盐铁判官。淳化二年，契丹请和，朝议疑其非实，遣
国华使河朔以察之。既至，尽得其诈以闻。直昭文馆，
授刑部员外，历判三司勾院，复为盐铁判官，又为左
计判官，寻都判三勾，赐金紫。改兵部员外郎、屯田郎
中、京东转运使，徙陕西路，加都官郎中，入判大理寺，
改职方郎中，以详定失中，命梁颢代之，知河阳、潞州。
转运使言其“善绥辑，供亿干办”，诏奖之。景德中，假秘
书监使契丹，又为江南巡抚。入权开封府判官。真宗
朝陵，魏咸信自曹州召入扈从，命国华权州事，俄改
太常少卿，出知泉州。大中祥符初，迁右谏议大夫。四
年，代还，至建州卒，年五十五。赐其子珫出身。国华，伟
仪观，性纯直，有时誉。子琚、璩琦，并进士及第。